JONAVOS RAJONO SAVIVALDYBĖS TARYBA

SPRENDIMAS

DĖL JONAVOS RAJONO SAVIVALDYBĖS UŽIMTUMO DIDINIMO 2022 METŲ PROGRAMOS PATVIRTINIMO

2022 m. vasario 10 d. Nr. 1TS-13

Jonava

Vadovaujantis Lietuvos Respublikos vietos savivaldos įstatymo 7 straipsnio 18 punktu, Lietuvos Respublikos užimtumo įstatymo 48 straipsnio 2 dalimi ir Užimtumo didinimo programų rengimo ir finansavimo tvarkos aprašu, patvirtintu Lietuvos Respublikos socialinės apsaugos ir darbo ministro 2018 m. spalio 5 d. įsakymu Nr. A1-548 „Dėl Lietuvos Respublikos socialinės apsaugos ir darbo ministro 2017 m. gegužės 23 d. įsakymo Nr. A1 – 257 „Dėl užimtumo didinimo programų rengimo ir jų finansavimo tvarkos aprašo patvirtinimo“ pakeitimo“ Jonavos rajono savivaldybės taryba nusprendžia:

Patvirtinti Jonavos rajono savivaldybės užimtumo didinimo 2022 metų programą (pridedama).

Savivaldybės meras	Mindaugas Sinkevičius

PATVIRTINTA

Jonavos rajono savivaldybės tarybos

2022 m. vasario 10 d.

sprendimu Nr. 1TS-13

JONAVOS RAJONO SAVIVALDYBĖS UŽIMTUMO DIDINIMO 2022 METŲ PROGRAMA

I SKYRIUS

ĮVADAS

1.	Jonavos rajono savivaldybės Užimtumo didinimo 2022 metų programa (toliau – Programa) parengta ir vykdoma vadovaujantis Lietuvos Respublikos vietos savivaldos įstatymo 7 straipsnio 18 punktu, Lietuvos Respublikos užimtumo įstatymo 48 straipsnio 2 dalies ir Užimtumo didinimo programų rengimo ir finansavimo tvarkos aprašu, patvirtintu Lietuvos Respublikos socialinės apsaugos ir darbo ministro 2018 m. spalio 5 d. įsakymu Nr. A1-548 „Dėl Lietuvos Respublikos socialinės apsaugos ir darbo ministro 2017 m. gegužės 23 d. įsakymo Nr. A1 – 257 „Dėl Užimtumo didinimo programų rengimo ir jų finansavimo tvarkos aprašo patvirtinimo“ pakeitimo“. Programa bus įgyvendinama 2022 metais, siekiant efektyvesnių gyventojų užimtumo didinimo priemonių ir paslaugų organizavimo bei teikimo Jonavos rajono savivaldybės gyventojams.

2.	Programa siekiama neturinčius darbo Jonavos rajono savivaldybės gyventojus integruoti į darbo rinką ir sudaryti galimybes joje išsilaikyti, mažinti gyventojų socialinę įtampą bei atskirtį, suteikiant galimybę dirbti kvalifikaciją atitinkantį darbą, skatinant Jonavos rajono gyventojų užimtumą ir aktyvumą darbo rinkoje, ugdyti darbo, profesinius ir praktinius įgūdžius, didinant galimybes susirasti nuolatinį darbą, kompleksiškai spręsti gyventojų užimtumo problemas.

3.	Pirmumo teisė dalyvauti Programoje teikiama bedarbiams, praradusiems darbinius įgūdžius dėl ilgalaikio nedarbo, dėl įvairių socialinių priežasčių negalintiems ilgą laiką susirasti darbo ir todėl atsidūrusiems sunkioje materialinėje padėtyje.

4.	Rengiant 2022 m. Programą naudoti Lietuvos statistikos departamento, Užimtumo tarnybos Jonavos skyriaus, Jonavos rajono savivaldybės administracijos pateikti duomenys ir informacija.

5.	Užimtumo didinimo programos tikslas – organizuojant laikino pobūdžio darbus, suteikti galimybes bedarbiams ir nedarbingiems asmenims, įsiregistravusiems Užimtumo tarnybos prie Lietuvos Respublikos socialinės apsaugos ir darbo ministerijos Kauno klientų aptarnavimo departamento Jonavos skyriuje (toliau – Užimtumo tarnyba), laikinai įsidarbinti ir užsidirbti pragyvenimui būtinų lėšų, skatinti darbinę motyvaciją, mažinti jų socialinę atskirtį ir siekti visiško Jonavos rajono gyventojų užimtumo.

II SKYRIUS

UŽIMTUMO BŪKLĖS ANALIZĖ

6.	Pagrindinės sąvokos:

Užimtumo lygis – rodiklis, išreiškiamas pasirinktos amžiaus grupės užimtų gyventojų ir to paties amžiaus visų gyventojų santykiu.

Užimti gyventojai – tai asmenys, dirbantys bet kokį darbą, gaunantys už jį darbo užmokestį pinigais ar natūra arba turintys pajamų ar pelno.

Nedarbo lygis – rodiklis, išreiškiamas bedarbių ir darbo jėgos santykiu.

Bedarbiai – asmenys, sulaukę darbingo amžiaus, kurie neturi pajamų teikiančio darbo, aktyviai jo ieško ir pasirengę dirbti.

7.	Jonavos rajono savivaldybės demografinė, socialinė, ekonominė situacija:

7.1.	Jonavos rajono savivaldybėje kiekvienais metais vaikų gimstamumas mažėja, o 2021 metais gyventojų mirčių skaičius daugiau negu dvigubai didesnis už gimimų. Natūralios gyventojų kaitos rodiklis nuo 2018 m. išliko neigiamas. Mirusių ir gimusių žmonių santykis Jonavos rajono savivaldybėje 2018 – 2021 m. pateiktas 1 pav.

1 pav. Šaltiniai: Lietuvos statistikos departamento duomenys

7.2.	Asmenų užimtumo būklę apibūdinantys duomenys 2018 – 2021 m. pateikti 1 lentelėje.

1 lentelė

Rodiklis	2018	2019	2020	2021	Pokytis (proc.) per 3 m.
Jonavos rajono savivaldybės gyventojų skaičius	42052	41631	41151	40458	-3,79
Darbingo amžiaus gyventojų skaičius	25575	25319	25015	24830	-2,91
iš to sk. moterys	12708	12610	12471	12338	-2,91
vyrai	12867	12709	12544	12492	-2,91
Bedarbių skaičius laikotarpio pabaigoje	2879	2906	4812	3139	9,03
Bedarbių nėščių moterų, vaikų motinų (įmočių) arba tėvų (įtėvių), vaiko globėjų, rūpintojų ir asmenų, faktiškai auginančių vaiką (įvaikį) iki 8 metų arba neįgalų vaiką (įvaikį) iki 18 metų, asmenų, prižiūrinčių sergančius ar neįgalus šeimos narius, skaičius	16	9	115	99	619
Grįžusių iš laisvės atėmimo vietų bedarbių skaičius	4	6	5	4	-
Turinčių pabėgėlio statusą ar kuriems suteikta papildoma arba laikinoji apsauga, skaičius	12	13	20	12	-
Vyresnių nei 40 metų amžiaus bedarbių skaičius	1988	1985	2782	2034	23,14

Šaltiniai: Lietuvos statistikos departamento ir Užimtumo tarnybos Jonavos skyriaus duomenys.

Šaltinis – Užimtumo tarnybos Jonavos skyriaus duomenys

7.3.	Darbo rinkos situacija Jonavos rajono savivaldybėje 2018–2021 metais pateikta 2 lentelėje.

2 lentelė

Rodiklis	2018	2019	2020	2021	Pokytis (proc.) per 3 m.
Registruota laisvų darbo vietų	3338	3002	2807	4405	31,96
Įdarbinta asmenų, iš jų:	2722	3051	2938	3965	45,66
-nuolatinis darbas	2461	2783	2638	3613	46,81
-terminuotas darbas	261	268	300	352	34,86
Bedarbių veikla pagal verslo liudijimą	1466	1281	1531	1634	11,46
Aktyvios darbo rinkos politikos priemonės	832	615	445	358	-56,97

Šaltinis ‒ Užimtumo tarnybos Jonavos skyriaus duomenys.

7.4 Vidutinis metinis bedarbių procentas nuo darbingo amžiaus gyventojų

3 lentelė

2018 m.	2019 m.	2020 m.	2021 m.
Šalyje	8,5	8,4	12,6	10,2
Kauno apskrityje	8,6	8,8	13,0	11,9
Jonavos rajone	11,3	11,5	19,2	12,6

Šaltinis – Užimtumo tarnybos Jonavos skyriaus duomenys.

7.5 Bedarbių pasiskirstymas pagal seniūnijas proc. 2018 – 2021 m. pateiktas 4 lentelėje.

4 lentelė

Seniūnija	Bedarbių procentas nuo darbingo amžiaus gyventojų

2018 12 31	2019 12 31	2020 12 31	2021 12 31	Pokytis (proc. punkto) per 3 m.
Bukonių	11,9	11,3	17,1	12,5	5,04
Šveicarijos	11	12,1	18,7	12,5	13,64
Jonavos miesto	8,4	8,5	15,2	9,5	13,09
Kulvos	10,2	10,5	16,5	11,6	13,72
Ruklos	15,3	20,4	25,4	18,5	20,91
Šilų	18,4	14,8	23,7	16,0	-13,04
Upninkų	17,6	16,6	23	16,2	-7,95
Užusalių	9,1	11	17,2	12,3	35,16
Žeimių	12,8	10,4	17,1	11,8	-7,81

Šaltinis ‒ Užimtumo tarnybos Jonavos skyriaus duomenys.

7.6 Bedarbių skaičius pagal seniūnijas 2018 – 2021 m. pateiktas 5 lentelėje.

5 lentelė

Seniūnija	Bedarbių skaičius

2018 12 31	2019 12 31	2020 12 31	2021 12 31	Pokytis (proc.) per 3 m.
Bukonių	121	115	174	127	4,96
Šveicarijos	152	166	258	172	13,16
Jonavos miesto	1605	1633	2917	1809	12,71
Kulvos	135	139	219	154	14,07
Ruklos	229	268	334	244	6,55
Šilų	194	156	250	169	-8,71
Upninkų	138	130	180	127	-9,2
Užusalių	129	156	245	175	35,65
Žeimių	176	143	235	162	-9,2
Viso Jonavos rajone	2879	2906	4812	3139	9,03

Šaltinis ‒ Užimtumo tarnybos Jonavos skyriaus duomenys.

7.7 Užimtumo rėmimo rezultatai 2018 – 2021 m. (užimtumo didinimo programa) pateikta 6 lentelėje

6 lentelė

Įstaiga	Įdarbintų asmenų skaičius

laikotarpis, metais

2018 m.	2019 m.	2020 m.	2021 m.
Bukonių seniūnija	4	4	6	5
Upninkų seniūnija	4	4	7	5
Žeimių seniūnija	4	6	6	5
Kulvos seniūnija	4	3	6	4
Šilų seniūnija	4	3	6	5
Užusalių seniūnija	4	4	6	6
Šveicarijos seniūnija	4	4	6	4
Ruklos seniūnija	4	4	6	4
UAB „Jonavos paslaugos“	8	6	6	8
Socialinių paslaugų centras	1	1	1	1

Šaltinis – Jonavos rajono savivaldybės administracijos duomenys

8.	Atsižvelgus į Lietuvos Respublikos socialinės apsaugos ir darbo ministerijos Jonavos rajono savivaldybei Programai įgyvendinti planuojamas kasmet skirti lėšas bei asmenų užimtumo didinimo poreikius Jonavos rajone, Programa orientuota į socialiai pažeidžiamus asmenis pagal Užimtumo didinimo įstatymo 48 straipsnio 2 dalyje numatytas tikslines grupes:

8.1.	rūpintiniai, kuriems iki pilnametystės buvo nustatyta rūpyba, kol jiems sukaks 25 metai;

8.2.	nėščios moterys, vaiko motina (įmotė) arba tėvas (įtėvis), vaiko globėjas, rūpintojas ir asmenys, faktiškai auginantys vaiką (įvaikį) iki 8 metų arba neįgalų vaiką (įvaikį) iki 18 metų (iki 2005 m. liepos 1 d. pripažintą vaiku invalidu), ir asmenys, prižiūrintys sergančius ar neįgalius šeimos narius, kuriems Neįgalumo ir darbingumo nustatymo tarnybos prie Socialinės apsaugos ir darbo ministerijos sprendimu nustatyta nuolatinė slauga ar priežiūra;

8.3.	grįžę iš laisvės atėmimo vietų, kai laisvės atėmimo laikotarpis buvo ilgesnis kaip 6 mėnesiai, jeigu jie kreipiasi į užimtumo tarnybą ne vėliau kaip per 6 mėnesius nuo grįžimo iš laisvės atėmimo vietų;

8.4.	piniginės socialinės paramos gavėjai;

8.5.	priklausomi nuo narkotinių, psichotropinių ir kitų psichiką veikiančių medžiagų, baigę psichologinės socialinės ir (ar) profesinės reabilitacijos programas, jeigu jie kreipiasi į teritorinę darbo biržą ne vėliau kaip per 6 mėnesius nuo psichologinės socialinės ir (ar) profesinės reabilitacijos programos baigimo;

8.6.	prekybos žmonėmis aukos, baigusios psichologinės socialinės ir (ar) profesinės reabilitacijos programas, jeigu jos kreipiasi į užimtumo tarnybą ne vėliau kaip per 6 mėnesius nuo psichologinės socialinės ir (ar) profesinės reabilitacijos programos baigimo;

8.7.	grįžę į Lietuvą nuolat gyventi politiniai kaliniai ir tremtiniai bei jų šeimų nariai (sutuoktinis, vaikai (įvaikiai) iki 18 metų), jeigu jie kreipiasi į užimtumo tarnybą ne vėliau kaip per 6 mėnesius nuo grįžimo į Lietuvą nuolat gyventi dienos;

8.8.	turintys pabėgėlio statusą ar kuriems yra suteikta papildoma ar laikinoji apsauga;

8.9.	asmenys, patiriantys socialinę riziką, asmenys neturintys motyvacijos dalyvauti darbo rinkoje;

8.10. vyresni nei 40 metų amžiaus asmenys.

III SKYRIUS

PASLAUGŲ IR PRIEMONIŲ PLANAS

9.	Programa rengiama 2022 metams, jos įgyvendinimo laikotarpis yra 2022 metai – nuo Jonavos rajono savivaldybės programos patvirtinimo Jonavos rajono savivaldybės taryboje dienos iki 2022 m. gruodžio 31 d.

10.	Programos vidutinė trukmė vienam asmeniui – 4 mėnesiai, tačiau ieškančio darbo asmens bendra dalyvavimo Programoje trukmė per einamųjų metų laikotarpį negali būti ilgesnė kaip 6 mėnesiai. Dalyvavimo Programoje trukmė pradedama skaičiuoti nuo darbo ieškančio asmens pirmos darbo dienos ir baigiama jo atleidimo iš darbo dieną arba pasibaigus Programos trukmei.

11.	Programoje numatyti laikino pobūdžio darbai:

11.1.	savivaldybei priskirtos valstybinės žemės bei šioje žemėje esančių miškų, vandens telkinių pakrančių, paplūdimių, želdinių tvarkymo ir priežiūros laikino pobūdžio pagalbiniai darbai;

11.2.	istorijos ir kultūros paveldo objektų, muziejų, kapinių, regioninių parkų ir kitų saugomų bei turinčių išliekamąją vertę objektų priežiūros pagalbiniai laikino pobūdžio darbai;

11.3.	valstybinės reikšmės kelių, pėsčiųjų ir dviračių takų, pakelių bei jų teritorijų tvarkymo ir priežiūros laikino pobūdžio pagalbiniai darbai;

11.4.	socialinės globos teikimo asmenims su sunkia negalia ir vienišiems pagyvenusiems asmenims užtikrinimo pagalbiniai laikino pobūdžio darbai;

11.5.	priešmokyklinio ugdymo, bendrojo lavinimo, profesinio mokymo įstaigose pagalbiniai laikino pobūdžio darbai;

11.6.	šiukšlių rinkimas, šlavimas, šienavimas, sniego valymas, želdynų priežiūros laikino pobūdžio darbai.

12.	Įgyvendinant 2022 metų Programą numatoma labiausiai socialiai pažeidžiamus 34 – 51 asmenis įdarbinti, atnaujinti jų darbo įgūdžius bei sudaryti galimybę užsidirbti pragyvenimui būtinų lėšų. Laukiama, kad programos dalyviai pasiliks dirbti nuolatinai ar terminuotai pas tuos pačius darbdavius ar įsidarbins kitose įmonėse. Viešųjų darbų pagalba bus atlikti laikino pobūdžio darbai nurodyti 11 punkte.

13.	Užimtumo didinimo programos vykdytojų atranka:

13.1.	Jonavos rajono savivaldybės interneto svetainėje www.jonava.lt skelbiama informacija apie galimybę dalyvauti Programoje.

13.2.	Jonavos rajono savivaldybės administracijos (toliau – Savivaldybės administracija) socialinės paramos skyrius Programą išsiunčia Užimtumo tarnybos Jonavos skyriui.

13.3.	Savivaldybės administracijos direktorius patvirtina Programos įgyvendinimo darbdavių atrankos komisiją (toliau – Komisija), jos darbo reglamentą ir atrankos darbdaviams
parinkti organizavimo tvarkos aprašą (toliau – Aprašas). Komisijos paskirtis – atrinkti darbdavius, paskirstyti lėšas ir teikti tvirtinti Savivaldybės administracijos direktoriui darbdavių ir Programos lėšų paskirstymo projektą.

13.4.	Programos vykdytojai (toliau – darbdaviai), pageidaujantys dalyvauti Programoje, nustatytu terminu teikia Savivaldybės administracijai nustatytos formos paraiškas, pagal Apraše nurodytus reikalavimus.

13.5.	Savivaldybės administracijos socialinės paramos skyrius patikrina paraiškas, kartu su paraiškomis pateiktus dokumentus, parengia suvestinę informaciją ir pateikia svarstyti komisijai.

13.6.	Komisija įvertina paraiškas, paskirsto lėšas ir teikia tvirtinti Savivaldybės administracijos direktoriui atrinktų darbdavių sąrašą bei Programos lėšų paskirstymą.

13.7.	Jeigu paraiškų gaunama mažiau, nei skirta lėšų Programai įgyvendinti, interneto svetainėje www.jonava.lt skelbiama papildoma darbdavių atranka dalyvauti Programoje.

13.8.	Vadovaudamasis Savivaldybės administracijos direktoriaus įsakymu, Savivaldybės administracijos socialinės paramos skyrius ne vėliau kaip per 5 darbo dienas nuo įsakymo dėl finansuojamų Programos projektų sąrašo patvirtinimo išsiunčia darbdaviams pranešimus apie paraiškų vertinimą ir kvietimus pasirašyti sutartis. Su atrinktais darbdaviais Savivaldybė administracija sudaro dvišales laikino pobūdžio darbų įgyvendinimo ir finansavimo sutartis.

13.9.	Savivaldybės administracijos socialinės paramos skyrius Savivaldybės administracijos direktoriaus įsakymu patvirtintą darbdavių ir Programos lėšų paskirstymo sąrašą išsiunčia Užimtumo tarnybos Jonavos skyriui.

13.10.	Užimtumo tarnybos Jonavos skyrius, asmenis, ieškančius darbo, užsiregistravusius Užimtumo tarnyboje, atitinkančius bent vieną tikslinę grupę, siunčia dalyvauti Programoje atsižvelgdamas į jų galimybes šiuos darbus dirbti (profesinį pasirengimą, sveikatos būklę, kelionės į darbą ir atgal trukmę ir kt.).

13.11.	Darbdaviai, įgyvendinantys Programą, norintys gauti bei pateikti informaciją apie Programose dalyvaujančius asmenis, turi registruotis Užimtumo tarnybos valdomoje informacinėje sistemoje kaip elektroninių paslaugų vartotojai ir susikurti vartotojų paskyras. Vadovaudamiesi Užimtumo įstatymo 24 straipsnio 4 dalies 5 ir 6 punktais, gavę Užimtumo tarnybos suformuotą pasiūlymą asmeniui dalyvauti Programoje, per 3 darbo dienas vartotojo paskyroje elektroniniu būdu pateikia informaciją apie sprendimą dėl asmens dalyvavimo Programoje ir informuoja Užimtumo tarnybą apie asmenis (bedarbius), kurie be svarbių priežasčių atsisako arba neatvyksta dalyvauti Programose.

IV SKYRIUS

FINANSAVIMO PLANAS

14.	Programa finansuojama iš Lietuvos Respublikos valstybės biudžeto specialiųjų tikslinių dotacijų savivaldybių biudžetams lėšų, kurios Lietuvos Respublikos socialinės apsaugos ir darbo ministro įsakymu tvirtinamos savivaldybių biudžetams ir paskirstomos savivaldybių administracijoms savivaldybių patvirtintoms programoms įgyvendinti.

15.	Darbdaviui, įdarbinusiam Užimtumo tarnybos siųstus asmenis, ieškančius darbo, užsiregistravusius Užimtumo tarnyboje, atitinkančius bent vieną tikslinę grupę, už kiekvieną įdarbintą asmenį mokamos subsidijos, skirtos apmokėti šias išlaidas:

15.1.	darbo užmokesčiui už įdarbinto asmens faktiškai dirbtą laiką, apskaičiuoto pagal tą mėnesį galiojantį Vyriausybės patvirtintą minimalųjį valandinį atlygį;

15.2.	draudėjo privalomojo valstybinio socialinio draudimo įmokoms;

15.3.	piniginei kompensacijai už nepanaudotas atostogas, pasibaigus terminuotai darbo sutarčiai įskaitant draudėjo privalomojo valstybinio socialinio draudimo įmokų sumą.

16.	Įvertinus Jonavos rajono savivaldybės socialinę bei demografinę situaciją, darbo rinkos tendencijas, asmenų užimtumo būklę, įsidarbinimo galimybes Jonavos rajone planuojama, kad per 2022 metus pagal Programos priemones būtų galima įdarbinti 34 – 51 asmenis, skirti 173600 Eur, iš jų 5300 Eur (4%) administravimo išlaidoms. Jonavos rajono savivaldybės 2022 m. programos įgyvendinimo ir finansavimo priemonės pateiktos 7 lentelėje.

7 lentelė

Laikinų darbo vietų skaičius	Vidutinė darbo trukmė, mėn.	Darbo užmokesčio kompensacija su SODRA ir kt. ( Eur)	Administravimo išlaidos (Eur)	Bendras lėšų poreikis Programos vykdymui (Eur)

1 asmeniui	Iš viso

34-51	4 – 6	825,85	168300	5300	173600

V SKYRIUS

TĘSTINUMAS IR PROGNOZĖ

17.	Programa yra tęstinė. Atsižvelgiant į nedirbančių asmenų užimtumo didinimo poreikį, 2022 metais planuojama tęsti Programą ir ieškoti kitų užimtumo didinimo formų.

18.	Labiausiai socialiai pažeidžiami asmenys bus laikinai įdarbinti, atkurs darbo įgūdžius ir užsidirbs pragyvenimui būtinų lėšų, sumažės socialinių pašalpų gavėjų skaičius. Programos dalyviai bus grąžinti į darbo rinką, tai padidins jų galimybes tapti aktyvesniais ir rasti nuolatinį darbą.

19.	Įgyvendinus Programą padidės galimybė Programoje dalyvavusiems asmenims lengviau įsidarbinti, savarankiškai ugdyti ir atnaujinti darbinius įgūdžius, mažinti socialinę atskirtį.

VI SKYRIUS

UŽIMTUMO DIDINIMO PROGRAMOS ĮGYVENDINIMO PRIEŽIŪRA IR ĮVERTINIMAS

20.	Nuolatinę Programos įgyvendinimo stebėseną, pažangos vertinimą, priežiūrą ir tikslinimą vykdo Savivaldybės administracija, Užimtumo tarnyba.

21.	Programoje dalyvaujantys darbdaviai teikia Savivaldybės administracijai ir Užimtumo tarnybai informaciją apie priemonės įgyvendinimą ir rezultatų pasiekimą.

22.	Savivaldybės administracija teikia Lietuvos Respublikos socialinės apsaugos ir darbo ministerijai ketvirtines ataskaitas apie Programos priemonių vykdymą ir rodiklių pokyčius.

VII SKYRIUS

UŽIMTUMO DIDINIMO PROGRAMOS VIEŠINIMAS

23.	Programa bei jos rezultatai bus skelbiami Jonavos rajono savivaldybės interneto svetainėje www.jonava.lt bei Užimtumo tarnybos Jonavos skyriaus interneto svetainės atviro informavimo zonose.